**Oliver Ville Johannes Kapanen** (s. 29. heinäkuuta 2003 Timrå, Ruotsi) on suomalainen jääkiekkoilija, joka edustaa SM-liigajoukkue Kalevan Palloa. Hän on pelipaikaltaan keskushyökkääjä. Kapanen laukoo oikealta.

Ura
---

### Seuraura

Kapanen syntyi Ruotsin Timråssa, kun hänen isänsä Kimmo pelasi tuolloin Elitserien-joukkue Timrå IK:ssa. Oliver aloitti jääkiekkoilun omien sanojensa mukaan noin viisivuotiaana. Hän kokeili sekä maalivahdin että kenttäpelaajan rooleja, kunnes Kapanen löysi itsensä keskushyökkääjän paikalta omien sanojensa mukaan 10-11-vuotiaana. Hänen kasvattajaseuransa on Kalevan Pallo. Kaudella 2019–2020 Kapanen toimi seuran B-nuorten varakapteenina. Hänet valittiin kauden päätteeksi B-nuorten SM-sarjan ensimmäiseen tähdistökentälliseen.

Kaudeksi 2020–2021 Kapanen teki KalPan kanssa 2+1-vuotisen SM-liigasopimuksen. Hän pelasi kautensa kuitenkin lähes kokonaan seuran U20-joukkueessa, eikä Kapanen tehnyt vielä liigadebyyttiään. Kapanen nousi jo 17-vuotiaana joukkueensa kapteenistoon. Hän oli KalPan paras pistemies ja maalintekijä tehoilla 25+16=41. Kapanen jakoi koko U20 SM-sarjan maalipörssin voiton Ässien Leevi Viitalan kanssa. Hänelle ei kuitenkin jaettu maalipörssin voittajalle myönnettävää Arto Javanainen -palkintoa, sillä sarjan joukkueet eivät saaneet tasapuolisesti otteluita koronaviruspandemian aiheuttamien rajoitusten ja karanteenien vuoksi. Kapanen jakoi myös pistepörssin 11. sijan Jukureiden Markus Odenin kanssa. Hänet valittiin U20 SM-sarjan marraskuun kuukauden nuoreksi pelaajaksi. Maaliskuussa 2021 KalPa lainasi Kapasen loppukauden kattavalla sopimuksella Mestis-joukkue Joensuun Kiekko-Poikiin. Hänen debyyttinsä miesten peleissä kuitenkin siirtyi parilla viikolla, kun Kapanen määrättiin karanteeniin korona-altistuksen vuoksi. Päästyään Kiekko-Poikien vahvuuteen hän sai erityisluvan käyttää isoisänsä Hannu Kapasen käyttämää pelinumeroa 9, jonka seura oli jäädyttänyt. Oliver Kapanen pelasi lopulta piste per peli -tahdilla viisi runkosarjaottelua tehopistein 3+2=5, mutta Kapanen ei kuitenkaan pelannut enää pudotuspeleissä, sillä hän siirtyi valmistautumaan alle 18-vuotiaiden MM-kilpailuihin.

Montreal Canadiens varasi Kapasen toisella kierroksella 64. pelaajana NHL:n varaustilaisuudessa 2021. Hän teki KalPassa SM-liigadebyyttinsä kauden 2021–2022 avauskierroksella 10. syyskuuta 2021 vieraissa Mikkelin Jukureita vastaan. Kapanen merkittiin KalPan nelossentteriksi laidoilleen Benjamin Korhonen ja Jaromír Pytlík. Hän sai ottelussa jääaikaa 7.11 minuuttia ja Kapaselle merkittiin teholukema –1. Ottelu eteni voittomaalikilpailuun, jossa hän pääsi yrittämään maalintekoa, mutta Kapanen ei kuitenkaan onnistunut yrityksessään. Kapasen debyyttiin liittyi erikoisuus, sillä samassa ottelussa KalPassa liigadebyyttinsä teki myös hänen samana vuonna syntynyt serkkunsa Konsta Kapanen. Liigauransa avausmaalin Oliver Kapanen teki seitsemännessä ottelussaan 23. lokakuuta 2021 vieraissa Tampereen Ilvestä vastaan. Hän sai ottelussa myös kakkossyöttöpisteen Henri Knuutisen tekemään maaliin. Kapasen kausi jäi hieman rikkonaiseksi loppuvuonna 2021 tulleen loukkaantumisen vuoksi. Hän pelasi KalPan SM-liigajoukkueessa kauden aikana 16 runkosarjaottelua tehopistein 1+1=2. Helmikuussa 2022 seura lainasi Kapasen ja maalivahti Juha Jatkolan kahden ottelun ajaksi SM-liigajoukkue Oulun Kärppiin, kun joukkueesta oli lukuisia pelaajia sivussa koronavirustartuntojen vuoksi. Kapanen teki niissä kaksi syöttöpistettä. Hän pelasi kauden aikana miesten pelejä myös kahdeksan ottelun verran lainalla Mestis-joukkue Iisalmen Peli-Karhuissa. Kapanen pelasi myös osan kaudestaan vielä KalPan U20-joukkueessa. Hän jakoi tehoilla 3+8=11 koko U20 SM-sarjan pudotuspelien pistepörssin voiton joukkuetoverinsa Kasper Puution kanssa. Kapanen voitti kauden päätteeksi SM-hopeaa.

Varsinaisella tulokaskaudellaan 2022–2023 Kapanen teki läpimurtonsa SM-liigassa. Hän teki runkosarjassa 55 ottelussa tehot 10+17=27, joilla Kapanen sijoittui tulokkaiden pistepörssissä toiseksi edellään vain Jukureiden Niko Huuhtanen. Pudotuspeleissä hän pelasi seitsemän ottelua tehden yhden syöttöpisteen. Kapanen oli kauden päätteeksi kolmen kärkifinalistin joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi, mutta hän sijoittui äänestyksessä lopulta toiseksi, kun palkinnon vei Jukureiden hyökkääjä Niko Huuhtanen. Joulukuussa 2022 hän teki KalPan kanssa vuoden mittaisen jatkosopimuksen.

### Maajoukkueura

Kapanen pelasi alle 20-vuotiaiden MM-kilpailuissa vuonna 2022 ja 2023, joista ensimmäinen turnaus päättyi hopeaan. Jälkimmäisessä turnauksessa hän toimi Suomen kapteenina. Kapanen valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Kapanen pelasi myös alle 18-vuotiaiden MM-kilpailuissa vuonna 2021. Hän loukkaantui turnauksen avausottelussa Venäjää vastaan, kun Kapanen kaatui kiekontavoittelutilanteessa hurjan näköisesti pää edellä päin laitaa, kun hänen luistelimensa osuivat yhteen Nikolai Makarovin luistinten kanssa. Kapanen oli sivussa kolmesta ottelusta, mutta hän kuntoutui puolivälierävaiheeseen. Yhteensä Kapanen on pelannut 39 nuorten ja 12 poikien maaottelua.

Pelityyli
---------

Kapanen on itse kertonut sentterinä pelatessaan pyrkivänsä rytmittämään ketjun peliä ja jakamaan kiekkoa laitoihin, tekemään tilaa muille ja sitä kautta auttamaan hyökkäyspeliä. Hän on maininnut kehityskohteikseen yleispelaamisen ja luistelun. Jatkoaika.com-verkkolehden toimittaja Riku Isokosken mukaan Kapasen laukaus on varsin hyvä ja hän pystyy viimeistelemään osumia monipuolisesti. Isokosken mukaan Kapasen pitäisi kuitenkin pystyä kehittämään luisteluaan.

Kapanen on maininnut esikuvakseen Steven Stamkosin ja kertonut seuranneensa NHL:stä eniten hänen otteitaan.

Muuta
-----

Kapasen isä Kimmo pelasi omalla urallaan SM-liigassa maalivahtina pudotuspelit mukaan lukien yhteensä 334 ottelua. Hän pelasi myös viitenä kautena Ruotsissa ja yhtenä kautena Saksassa. Kimmo toimi pelaajauransa jälkeen KalPassa eri seurajohtotehtävissä vuoteen 2017 asti, joista vuodet 2011–2013 toimitusjohtajana. Hän toimii nykyään pelaaja-agenttina Acme Sportin ostaneen Wassermanilla ja myös Oliverin agenttina. Oliver Kapasen setä Sami pelasi hyökkääjänä pudotuspelit mukaan lukien yhteensä 918 NHL-ottelua. Suomen A-maajoukkueessa hän oli saavuttamassa mm. kahta olympiapronssia (Lillehammer 1994) ja Nagano 1998) ja maailmanmestaruuden (1995). Sami toimi myös Suomen kapteenina vuosien 2009 ja 2010 MM-kilpailuissa. Hän toimi vuodet 2003–2020 KalPan pääomistajana sekä pelaajauransa jälkeen myös päävalmentajana, toimitusjohtajana ja puheenjohtajana. Sami toimii nykyään myöskin pelaaja-agenttina. Hänet on aateloitu Suomen Jääkiekkoleijonaksi numerolla 224.

Oliver Kapasen serkut ja Samin pojat Kasperi ja Konsta ovat myös jääkiekkohyökkääjiä. Heistä Kasperi pelaa NHL-seura St. Louis Bluesissa ja hän on Pittsburgh Penguinsin ensimmäisen kierroksen varaus vuodelta 2014. Oliverin kanssa samana vuonna syntynyt Konsta Kapanen pelaa hänen joukkuetoverinaan KalPan organisaatiossa. Serkusten isoisä on entinen maajoukkuehyökkääjä ja olympiakävijä (Innsbruck 1976) Hannu Kapanen, joka on tehnyt myöhemmin valmennusuran SM-liigassa. Hänet on aateloitu Suomen Jääkiekkoleijonaksi numerolla 159. Serkusten isosetä Jari Kapanen pelasi hyökkääjänä 15 kautta Suomen pääsarjatasolla. Kapasen suvusta kuusi on kiekkoillut eri maajoukkueissa ja viisi IIHF:n alaisissa arvokisoissa. Hockey Hall of Famen mukaan vastaavaan ei ole yltänyt mikään toinen kiekkosuku.

Oliver Kapanen valmistui merkonomiksi Savon ammattiopistosta keväällä 2022.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2019–2020 | KalPa | A-SM | 2 | 1 | 0 | 1 | 0 | – | – | – | – | – |
| 2020–2021 | KalPa | U20-SM | 37 | 25 | 16 | 41 | 26 | – | – | – | – | – | U18 | 4 | 0 | 0 | 0 | 2 |
|  | JoKP | Mestis | 5 | 3 | 2 | 5 | 12 | – | – | – | – | – |
| 2021–2022 | KalPa | U20-SM | 11 | 7 | 8 | 15 | 0 | 10 | 5 | 6 | 11 | 14 | JMM | 7 | 1 | 1 | 2 | 4 |
|  | KalPa | SM-liiga | 16 | 1 | 1 | 2 | 2 | – | – | – | – | – |
|  | IPK | Mestis | 8 | 1 | 3 | 4 | 2 | – | – | – | – | – |
|  | Kärpät | SM-liiga | 2 | 0 | 2 | 2 | 0 | – | – | – | – | – |
| 2022–2023 | KalPa | SM-liiga | 55 | 12 | 15 | 27 | 28 | 7 | 0 | 1 | 1 | 6 | JMM | 5 | 2 | 1 | 3 | 0 |
| 2 kautta | yhteensä | SM-liiga | 73 | 13 | 18 | 31 | 30 | 7 | 0 | 1 | 1 | 6 |
| 2 kautta | yhteensä | Mestis | 13 | 4 | 5 | 9 | 14 | – | – | – | – | – |

Lähteet
-------

* Oliver Kapanen The Internet Hockey Databasessa (englanniksi)
* Oliver Kapanen Eurohockey-sivustolla (englanniksi)
* Oliver Kapanen *Elite Prospects*. Everysport Media Group AB.  (englanniksi)

### Viitteet

1. 1 2 3  KalPa lainaa Oliver Kapasen ja Juha Jatkolan Kärppiin kahden ottelun ajaksi *kalpa.fi*.  3.2.2022. KalPa Hockey Oy. Viitattu 19.4.2022.
2. 1 2  Tilastot - Oliver Kapanen *liiga.fi*. Jääkiekon SM-liiga Oy. Viitattu 5.6.2023.
3. ↑  Puolustusvoimien urheilukouluun valittiin 99 urheilijaa huhtikuun 2023 saapumiserään *maavoimat.fi*.  23.11.2022. Puolustusvoimat. Viitattu 6.6.2023.
4. 1 2  Onnea valmistuneille! *sakky.fi*.  23.5.2022. Savon koulutuskuntayhtymä. Viitattu 2.11.2022.
5. 1 2 3 4 5 6 7 8  Oliver Kapanen *Elite Prospects*. Everysport Media Group AB.  (englanniksi)
6. 1 2 3  Sihvonen, Varpu: Oliver Kapasen johtama U20-KalPan tehoketju lähti tilaisuuden saatuaan lentoon *leijonat.fi*.  8.12.2020. Suomen Jääkiekkoliitto ry – Finlands Ishockeyförbund rf. Viitattu 13.9.2021.
7. 1 2 3  Leppänen, Marko: Kapasten kiekkosaaga jatkuu – tuorein arvokisakävijä teki agenttisopimuksen isänsä kanssa: "Outo tilanne itsellekin" *MTVuutiset.fi*.  28.4.2021. Telia Company AB. Viitattu 13.9.2021.
8. ↑  Elite Prospects - U20 SM-sarja Stats 2020-2021 *eliteprospects.com*. Everysport Media Group AB. Viitattu 13.9.2021. (englanniksi)
9. ↑  Oliver Kapanen nimetty U20 SM-sarjan marraskuun parhaaksi nuoreksi pelaajaksi! *kalpa.fi*.  1.12.2020. KalPa Hockey Oy. Viitattu 13.9.2021.
10. ↑  Silventoinen, Juho: JoKP:n hyökkäys vahvistuu – Oliver Kapanen ja Rasmus Smedberg Kiekko-Poikiin *Jatkoaika.com*.  1.3.2021. Jatkoaika r.y. Viitattu 13.9.2021.
11. ↑  Oliver Kapasen debyytti Kiekko-Poikien paidassa siirtyy *joensuunkiekkopojat.fi*.  5.3.2021. Joensuun Kiekko-Pojat Oy. Viitattu 13.9.2021.
12. ↑  Kanerva, Juha: Oliver Kapanen debytoi torstaina Mestiksessä – poikkeuksellinen pelinumero herättää tunteita isoisä Hannussa *is.fi*.  17.3.2021. Sanoma Media Finland Oy. Viitattu 13.9.2021.
13. ↑  Väinämö, Jouki: Joensuun Kiekko-Pojat kohtaa pudotuspelien avauksessa Kiekko-Vantaan *yle.fi*.  6.4.2021. Yleisradio Oy. Viitattu 13.9.2021.
14. ↑  Jukurit - Kalpa, 10.9.2021 *liiga.fi*.  10.9.2021. Jääkiekon SM-liiga Oy. Viitattu 13.9.2021.
15. ↑  Jukurit - Kalpa, 10.9.2021 *liiga.fi*.  10.9.2021. Jääkiekon SM-liiga Oy. Viitattu 13.9.2021.
16. ↑  Jukurit - Kalpa, 10.9.2021 *liiga.fi*.  10.9.2021. Jääkiekon SM-liiga Oy. Viitattu 13.9.2021.
17. ↑  Hämäläinen, Tuomas: Kaksi teini-ikäistä Kapasta debytoi KalPan SM-liigamiehistössä *MTVuutiset.fi*.  10.9.2021. Telia Company AB. Viitattu 13.9.2021.
18. ↑  Ilves - Kalpa, 23.10.2021 *liiga.fi*.  23.10.2021. Jääkiekon SM-liiga Oy. Viitattu 24.10.2021.
19. ↑  Viikonlopun vieraskiertueelle seitsemän lainapelaajaa *karpat.fi*.  3.2.2022. Oulun Kärpät Oy. Viitattu 19.4.2022.
20. ↑  Elite Prospects - U20 SM-sarja Stats 2021-2022 *eliteprospects.com*. Everysport Media Group AB. Viitattu 10.10.2020. (englanniksi)
21. ↑  Seppänen, Antti: Wasama-palkinto 2023 – tässä on äänestyksen kärkikolmikko *liiga.fi*.  29.5.2023. Jääkiekon SM-liiga Oy. Viitattu 5.6.2023.
22. ↑  Seppänen, Antti: Kauden 2022–23 parhaat palkittiin Jääkiekkogaalassa – tässä kaikki voittajat *liiga.fi*.  9.6.2023. Jääkiekon SM-liiga Oy. Viitattu 11.6.2023.
23. ↑  Toivanen, Tuomas: Oliver Kapanen jatkaa KalPassa kaudella 2023–2024 *Jatkoaika.com*.  29.12.2022. Jatkoaika r.y. Viitattu 29.12.2022.
24. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2023. Everysport Media Group AB. Viitattu 6.1.2023. (englanniksi)
25. ↑  Pikkuleijonilta upea nousu MM-avauksessa Venäjää vastaan – voittoa himmensi avainpelaajan loukkaantuminen *MTVuutiset.fi*.  28.4.2021. Telia Company AB. Viitattu 13.9.2021.
26. ↑  Seppä, Lassi: Oliver Kapanen vietiin paareilla kaukalosta hurjan loukkaantumisen jälkeen U18 MM-kisoissa *Jatkoaika.com*.  28.4.2021. Jatkoaika r.y. Viitattu 13.9.2021.
27. ↑  Lahtinen, Miikka: Mitalipelit kutsuvat? Tässä Pikkuleijonien ketjut MM-kisojen puolivälierään – huippulupaukset kunnossa *Leijonat.com*.  3.5.2021. Nordic Sport Media. Viitattu 13.9.2021.
28. ↑  Isokoski, Riku: NHL-varaustilaisuuden 10 kovinta suomalaista: Ykköskierroksesta odotettavissa heikoin yli kymmeneen vuoteen, mutta varausten kokonaismäärä säilynee hyvänä *Jatkoaika.com*.  23.7.2021. Jatkoaika r.y. Viitattu 13.9.2021.
29. ↑  Kimmo Kapanen *Elite Prospects*. Everysport Media Group AB.  (englanniksi)
30. ↑  Sami Kapanen *Elite Prospects*. Everysport Media Group AB.  (englanniksi)
31. ↑  Kasperi Kapanen *Elite Prospects*. Everysport Media Group AB.  (englanniksi)
32. ↑  Konsta Kapanen *Elite Prospects*. Everysport Media Group AB.  (englanniksi)
33. ↑  Hannu Kapanen *Elite Prospects*. Everysport Media Group AB.  (englanniksi)
34. ↑  Jari Kapanen *Elite Prospects*. Everysport Media Group AB.  (englanniksi)
35. ↑  Holopainen, Pekka: Hall of Fame vahvistaa: Kapasten kiekkosuku on ainutlaatuinen maailmassa *HS.fi*.  24.12.2022. Sanoma Media Finland Oy. Viitattu 8.1.2023.

KalPa – SM-liiga
3 Karlsson |
4 Heiskanen |
6 Westerlund |
8 Ruotsalainen |
9 Mäenpää |
11 Simontaival |
12 Saarelainen |
14 Lantta |
15 Koponen |
16 Okany |
17 Korhonen |
18 Gallet |
19 Kiiskinen (**C**) |
20 Klemetti |
21 Vallius |
22 Räsänen (**A**) |
23 Elorinne |
26 Mattila (**A**) |
28 Rissanen |
29 Muhonen |
30 Koppinen |
30 Marttinen |
31 Kerkola |
32 Jatkola |
34 Immonen |
40 Lekkas |
42 K. Kapanen |
46 Sorvali |
55 Lappalainen (**A**) |
61 Pitkänen |
74 Tavernier |
90 Salmela |
91 O. Kapanen |
93 Kantner |
-- Pulkkanen  

Valmentajat Karjalainen – Tervonen – Hentunen – Kauhanen – Kaartinen – Sacklin